CELEX: 52016PC0788
Language: sl
Date: 2016-12-13
Title: Predlog UREDBA EVROPSKEGA PARLAMENTA IN SVETA o spremembi Uredbe (ES) št. 1059/2003 glede teritorialnih tipologij (Tercet)

EVROPSKA KOMISIJA
            Bruselj, 13.12.2016
            COM(2016) 788 final
            2016/0393(COD)
            Predlog
            UREDBA EVROPSKEGA PARLAMENTA IN SVETA
            o spremembi Uredbe (ES) št. 1059/2003 glede teritorialnih tipologij (Tercet)
            (Besedilo velja za EGP)
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Eurostat objavlja evropske statistike na številnih statističnih področjih na regionalni ravni v skladu z 
               
                  Uredbo (ES) št. 1059/2003
               
               (
                  1
               ) o oblikovanju skupne klasifikacije statističnih teritorialnih enot (NUTS). Te statistike se obširno uporabljajo na področju regionalne politike EU in za ugotavljanje upravičenosti regij do sredstev iz kohezijskih skladov. V zadnjih nekaj letih je Eurostat razširil razpon objavljenih statistik o več teritorialnih tipologijah, da bi obravnaval vedno večjo potrebo oblikovalcev politike EU po takih podatkih v okviru kohezijske politike in politike teritorialnega razvoja. Komisija je te teritorialne tipologije opredelila v sodelovanju z Organizacijo za gospodarsko sodelovanje in razvoj (OECD) ter sprejela metodologije za njihovo vzpostavitev in vzdrževanje. Uredba NUTS teh teritorialnih tipologij za določanje mestnih, podeželskih, obalnih in/ali drugih območij in regij v EU še ne vključuje ali pravno opredeljuje, čeprav se že uporabljajo. Dejstvo, da te tipologije in njihove metodologije niso pravno priznane, prav tako pa jih formalno ne priznava niti evropski statistični sistem (ESS), je težava, ki jo je treba obravnavati, da bi jih uvedli kot priznane, nepristranske in pregledne statistične tipologije.
            
            
               Glavni politični cilji te pobude so:
            
            
               1. Vzpostaviti pravno priznavanje teritorialnih tipologij, vključno z opredelitvijo mest, za namen evropskih statistik
            
            
               Uredba o spremembi 
               
                  Uredbe (ES) št. 1059/2003
               
                bo teritorialne tipologije vključila v sedanjo uredbo NUTS. To bo omogočilo sklicevanje na te teritorialne tipologije za namen zbiranja evropskih statistik v tematskih statističnih uredbah in političnih pobudah in/ali ciljno usmerjanje na posamezna območja, kot so mesta ter mestna, podeželska ali obalna območja in regije, v politiki. Pobuda bo torej zajela obstoječe teritorialne tipologije na ravni NUTS 3 (npr. mestno-podeželsko tipologijo in velemestne regije), lokalne upravne enote (npr. stopnjo urbanizacije, mesta in obalna območja) ter mrežo s celicami velikosti 1 km², potrebno za izračun drugih tipologij, ki temeljijo na porazdelitvi in gostoti prebivalstva v mrežnih celicah.
            
            
               2. Določiti temeljne opredelitve in statistična merila za različne teritorialne tipologije
            
            
               Za vzpostavitev metodološke preglednosti ter zaščito stabilnosti teritorialnih tipologij v daljšem časovnem obdobju je treba temeljne opredelitve in merila za oblikovanje ter posodabljanje tipologij določiti v uredbi in njenih izvedbenih določbah. V ta namen bodo v pobudi uporabljene že obstoječe metodologije za različne tipologije.
            
            
               3. Zagotoviti usklajeno in pregledno izvajanje in uporabo teritorialnih tipologij na ravni EU ter v državah članicah
            
            
               Cilj pobude je izboljšati primerljivost in stabilnost tipologij. To bo pozitivno vplivalo na zbiranje in izkazovanje evropskih regionalnih statistik.
            
            
               4. V okviru uskladitve 
               
                  Uredbe (ES) št. 1059/2003
               
                z novimi pravili iz Pogodbe o delovanju Evropske unije (PDEU) je treba sedanja pooblastila Komisije iz navedene uredbe za sprejemanje aktov, namenjenih spreminjanju nebistvenih določb uredbe z dopolnitvijo, v skladu z regulativnim postopkom s pregledom, zagotoviti s pooblastili za sprejemanje delegiranih aktov.
            
            
               •Skladnost z veljavnimi predpisi s področja zadevne politike
            
            
               Ta predlog bi v uredbo NUTS vključil tipologije, ki se povezujejo z več statističnimi področji, kot so regionalni računi, trg dela, razvoj podeželja, kmetijstvo, turizem, pomorska politika in drugo. S tem bi se omogočilo združevanje podatkov v skladu z jasno opredeljenimi tipologijami: mogoče bi bilo na primer primerjati BDP na podeželskih in mestnih območjih, število turističnih nočitev na obalnih ter neobalnih območjih in regijah, zaposlenost/brezposelnost glede na stopnjo urbanizacije in še veliko več.
            
            
               Pojmi, kot je stopnja urbanizacije, se lahko uporabijo tudi za pošiljanje podatkov o mestnih in podeželskih območjih Organizaciji združenih narodov.
            
            
               •Skladnost z drugimi politikami Unije
            
            
               
                  Teritorialne tipologije imajo velik vpliv na regionalne politike v okviru splošnih ciljev pobude Evropa 2020(
                     2
                  ). Tako so na primer kohezijske politike EU namenjene zmanjševanju razlik med regijami EU ter spodbujanju rasti, zaposlovanja in trajnostnega razvoja v prikrajšanih regijah in območjih. V zadnjih nekaj letih je bilo več poudarka na posredovanjih politike na podlagi dejstev in na bolj celostnih teritorialnih pristopih, ki odražajo raznolikost regij EU, npr. kar zadeva zaposlovanje, demografijo, revščino, izobraževanje ali gospodarsko dejavnost. Analize regionalnih politik poudarjajo, da je treba proučiti bistvene razlike med mestnimi in podeželskimi območji, ki niso enake v vseh državah članicah (glej na primer 
                  
                     Šesto poročilo o ekonomski, socialni in teritorialni koheziji
                  
                  (
                     3
                  )). Kohezijska politika za obdobje 2014–2020 poudarja strategije teritorialnega razvoja, ki se osredotočajo na mestna in podeželska, pa tudi obalna območja. V načelih kohezijske politike za obdobje 2014–2020 iz 
                  
                     skupnega strateškega okvira
                  
                  (
                     4
                  ) je poudarjeno, da morajo pristopi za spodbujanje pametne, trajnostne in vključujoče rasti odražati vlogo mest ter mestnih, podeželskih in obalnih območij ter upoštevati povezave med mestnimi in podeželskimi območji. Tipologija glede na stopnjo urbanizacije je bila pred kratkim uporabljena v 
                  
                     Uredbi (EU) št. 522/2014
                  
                  (
                     5
                  ) za opredelitev upravičenosti do podpore Evropskega sklada za regionalni razvoj za izvajanje inovativnih ukrepov v mestih ali krajih in predmestjih.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               Pravno podlago za statistiko EU zagotavlja člen 338 PDEU. Evropski parlament in Svet v skladu z rednim zakonodajnim postopkom sprejemata ukrepe za pripravo statističnih podatkov, kadar je to potrebno za izvajanje dejavnosti Unije.
            
            
               •Subsidiarnost (za neizključno pristojnost)
            
            
               Načelo subsidiarnosti se uporablja, če predlog ni v izključni pristojnosti EU. Države članice, ki delujejo neodvisno, ne morejo v zadostni meri doseči ciljev predlaganega ukrepa, tj. uvedbe potrebnih sestavnih delov, kar zadeva teritorialne tipologije. Ukrep se lahko učinkoviteje sprejme na ravni EU, na podlagi pravnega akta Unije, z namenom vzpostaviti, usklajevati in ohranjati harmonizirane statistične klasifikacije, vključno s teritorialnimi tipologijami za statistične namene na ravni EU.
            
            
               •Sorazmernost
            
            
               Pobuda sedanje uredbe NUTS ne bo spremenila bolj, kot je nujno potrebno. Ker je za potrebe statistike in oblikovanja politik potrebno uradno priznanje teritorialnih tipologij, je namen pobude spremeniti uredbo NUTS, da bi teritorialne tipologije vključili v pravni okvir, ne da bi se spremenila temeljna načela ali struktura in opredelitve regij NUTS, ki so sprejeti, preverjeni in nesporni.
            
            
               
                  Ta možnost šteje za najbolj uravnotežen pristop za uskladitev potrebe po ukrepanju in namere, da bi področje uporabe pobude omejili na najmanj, kar je potrebno za dosego ciljev. Ker gre za pravno kodifikacijo obstoječih tipologij in njihovih sestavnih delov, dodelitev tipologij pa bo upravljala Komisija (Eurostat), so s tem povezani le zanemarljivi dodatni stroški za nacionalne statistične urade, stroškov za podjetja ali državljane pa ne bo.
               
            
            
               •Izbira instrumenta
            
            
               Predlagani instrument: uredba.
            
            
               Zaradi ciljev in vsebine predloga ter dejstva, da gre za predlog spremembe obstoječe uredbe, je uredba najprimernejši instrument.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               Obstoječa zakonodaja še ne vključuje tipologij, zato je zelo težko vzpostaviti in zagotavljati enotne pogoje za usklajeno uporabo.
            
            
               •Posvetovanja z zainteresiranimi stranmi
            
            
               Zainteresirane strani, na katere vpliva ta predlog, so predvsem nacionalni statistični uradi držav članic. Komisija (Eurostat) je z njihovimi strokovnjaki sodelovala od samega začetka ter se pri pripravi predloga močno zanašala na njihove povratne informacije in strokovno znanje.
            
            
               Večkrat se je posvetovala tudi z Generalnim direktoratom Evropske komisije za regionalno in mestno politiko (GD REGIO) kot glavnim političnim uporabnikom regionalnih podatkov, ki je prav tako zagotovil dragocene povratne informacije.
            
            
               Zaradi tehnične narave tega predloga se sodelovanje drugih organov ni štelo za potrebno.
            
            
               •Zbiranje in uporaba strokovnih mnenj
            
            
               
                  Pojmi tipologij so bili razviti z združevanjem številnih predhodno obstoječih pojmov in njihovih različnih metodologij v tesnem sodelovanju z Eurostatom, GD REGIO in Skupnim raziskovalnim središčem, ki so prispevali temeljno tehnično podlago, ter OECD.
               
               
                  OECD prav tako uporablja harmonizirane tipologije za statistične in analitične namene.
               
            
            
               •Ocena učinka
            
         
         
            
               Ocena učinka ni bila izvedena, ker predlog nima znatnih ekonomskih, socialnih ali okoljskih posledic ter ne pomeni dodatne obremenitve podjetij ali državljanov. Glavni cilj pobude je dopolniti obstoječo uredbo NUTS s potrebnimi elementi za upoštevanje nedavnih sprememb v teritorialnih klasifikacijah za statistične namene.
            
            
               •Ustreznost in poenostavitev ureditve
            
            
               Zaradi kodifikacije teritorialnih tipologij v uredbi NUTS teh tipologij ni treba opredeliti in pojasniti v drugih posebnih pravnih aktih, na primer aktih, ki so povezani z mesti ali razvojem podeželja. S tem se zakonodaja v zvezi z razvojem mest in podeželja ter pomorsko politiko poenostavi in uskladi. 
            
            
               •Temeljne pravice
            
            
               Ta predlog ne vpliva na temeljne pravice.
            
            
               4.PRORAČUNSKE POSLEDICE
            
            
               Predlog ne vpliva na proračun EU.
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               Ker se tipologije že uporabljajo, čeprav niso pravno priznane, priprava posebnih načrtov za izvedbo ali določb za spremljanje ni predvidena. Postopek za določitev in objavo tipologij je načeloma tak, kot je opisano v nadaljevanju.
            
            
               Komisija (Eurostat) opravi potrebne izračune za dodelitev tipologij, ko so na razpolago novi podatki o porazdelitvi in gostoti prebivalstva v mrežnih celicah. To se običajno zgodi po popisu. Manjše posodobitve za zajem sprememb v lokalni ali regionalni strukturi držav članic se lahko za zadevne države članice izvedejo na letni ravni.
            
            
               Ko Komisija (Eurostat) opravi te začetne izračune, rezultate predloži državam članicam. Te jih lahko potrdijo ali spremenijo, na primer na podlagi posebnih geografskih razmer.
            
            
               Ko Komisija (Eurostat) z državami članicami doseže soglasje o rezultatih, jih objavi na namenskih spletnih mestih.
            
            
               Za harmonizacijo tipologij je treba določiti enotne pogoje. Na Komisijo bi bilo treba prenesti pooblastilo, da to naredi za izvajanje tipologij z izvedbenimi akti.
            
            
               •Natančnejša pojasnitev posameznih določb predloga
            
            
               Ker predlog ne spreminja široko sprejetega in preverjenega bistva uredbe NUTS, spremembe uvaja le v obsegu, ki je nujno potreben za doseganje ciljev.
            
            
               Iz razlogov, predstavljenih v nadaljevanju, se predlaga, da se spremenijo ali nadomestijo nekatere določbe Uredbe (ES) št. 1059/2003.
            
            
               – Člen 1
            
            
               Novi člen 1 razširi vsebino uredbe NUTS, tako da doda teritorialne tipologije in statistične mreže, potrebne za njihov izračun na podlagi porazdelitve in gostote prebivalstva v posameznih mrežnih celicah. Razjasni tudi vlogo in označevanje lokalnih upravnih enot, ki so v sedanji uredbi NUTS označene nedosledno (na primer „sestavine NUTS“ in „manjše upravne enote“).
            
            
               – Člen 2
            
         
         
            
               V členu 2 se črta odstavek 5. Nanaša se na sporočilo, ki naj bi bilo poslano leta 2005, dve leti po tem, ko je leta 2003 začela veljati prvotna uredba NUTS. Zato je zastarel.
            
            
               – Člen 3
            
            
               V členu 3 se odstavek 4 prilagodi novim institucionalnim postopkom, uvedenim z Lizbonsko pogodbo (tako da se regulativni postopek s pregledom nadomesti z delegiranimi akti).
            
            
               Zadnji stavek v odstavku 5 se črta, saj prenos pooblastil na Komisijo na tem področju ni več potreben.
            
            
               – Člen 4
            
            
               Člen 4 določa lokalne upravne enote. Razjasnjene in poenostavljene so tudi določbe o zahtevah glede sporočanja. Te prej niso bile razumljene na usklajen način.
            
            
               Poleg tega se na Komisijo prenese pooblastilo za sprejemanje delegiranih aktov za prilagoditev seznama lokalnih upravnih enot v Prilogi III uredbe NUTS.
            
            
               – Člen 4a
            
            
               Vstavi se člen 4a za uvedbo statističnih mrež, ki jih bo vzdrževala in objavljala Komisija (Eurostat), kot podlage za izračun teritorialnih tipologij za regije in območja.
            
            
               – Člen 4b
            
            
               Novi člen 4b uvaja tipologije in daje Komisiji izvedbena pooblastila za sprejetje enotnih pogojev za usklajeno uporabo teh tipologij.
            
            
               – Člen 5
            
            
               V novem členu 5 so razjasnjene in poenostavljene ubeseditev in formulacije. Na Komisijo se prenese pooblastilo za sprejemanje delegiranih aktov za prilagoditev klasifikacije NUTS v Prilogi I k uredbi NUTS.
            
            
               – Člena 7 in 7a
            
            
               Člen 7 se posodobi s sklicevanjem na pristojni odbor, ki Komisiji pomaga pri sprejemanju izvedbenih aktov, novi člen 7a pa je povezan z izvajanjem pooblastil v skladu z Medinstitucionalnim sporazumom o boljši pripravi zakonodaje.
            
            
               – Člen 8
            
            
               Člen 8 se črta. Predvideval je poročilo, ki naj bi bilo predloženo leta 2006, tri leta po tem, ko je leta 2003 začela veljati prvotna uredba NUTS. Zato je zastarel.
            
            
               2016/0393 (COD)
            
            
               Predlog
            
            
               UREDBA EVROPSKEGA PARLAMENTA IN SVETA
            
         
         
            
               o spremembi Uredbe (ES) št. 1059/2003 glede teritorialnih tipologij (Tercet)
            
            
               (Besedilo velja za EGP)
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 338(1) Pogodbe,
            
            
               ob upoštevanju predloga Evropske komisije,
            
            
               po predložitvi osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora(
                  6
               ),
            
            
               ob upoštevanju mnenja Odbora regij(
                  7
               ),
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Uredba (ES) št. 1059/2003 Evropskega parlamenta in Sveta(
                  8
               ) z dne 26. maja 2003 vzpostavlja skupno klasifikacijo statističnih teritorialnih enot (nomenklatura statističnih teritorialnih enot – NUTS), da bi se omogočili zbiranje, obdelava in izkazovanje harmoniziranih regionalnih statistik v EU.
            
            
               (2)Komisija je za bolje ciljno usmerjeno oblikovanje politik v sodelovanju z OECD opredelila številne teritorialne tipologije za klasifikacijo statističnih enot, ki jih vzpostavlja uredba NUTS.
            
            
               (3)Evropski statistični sistem (ESS) te tipologije že uporablja, zlasti stopnjo urbanizacije, vključno z opredelitvijo mest, da bi na primer opredelil upravičenost do podpore Evropskega sklada za regionalni razvoj za izvajanje inovativnih ukrepov v mestih ali krajih in predmestjih(
                  9
               ).
            
            
               (4)Kodifikacija tipologij je potrebna, da bi določili nedvoumne opredelitve teritorialnih tipov in pogoje zanje, s tem pa zagotovili usklajeno in pregledno uporabo ter stabilnost tipologij. Na ta način naj bi podprli zbiranje in izkazovanje evropskih statistik.
            
            
               (5)Za izračun in dodelitev teritorialnih tipov zadevnim regijam in območjem bi bilo treba uporabljati sistem statističnih mrež, saj so ti tipi odvisni od porazdelitve in gostote prebivalstva v mrežnih celicah velikosti enega kvadratnega kilometra.
            
            
               (6)Pojasniti bi bilo treba tudi več manj pomembnih vidikov lokalnih upravnih enot, da se poenostavita terminologija in mehanizem, v skladu s katerim pošiljajo države članice Komisiji (Eurostat) sezname teh enot.
            
            
               (7)Zaradi prilagoditve ustreznemu razvoju v državah članicah bi bilo treba na Komisijo prenesti pooblastilo za sprejemanje aktov v skladu s členom 290 Pogodbe, kar zadeva spreminjanje klasifikacije NUTS v Prilogi I, seznama obstoječih upravnih enot v Prilogi II in seznama lokalnih upravnih enot v Prilogi III k Uredbi (ES) št. 1059/2003. Zlasti je pomembno, da se Komisija pri svojem pripravljalnem delu ustrezno posvetuje, vključno na ravni strokovnjakov, in da se ta posvetovanja izvedejo v skladu z načeli, določenimi v Medinstitucionalnem sporazumu o boljši pripravi zakonodaje z dne 13. aprila 2016(
                  10
               ). Za zagotovitev enakopravnega sodelovanja pri pripravi delegiranih aktov Evropski parlament in Svet zlasti prejmeta vse dokumente sočasno s strokovnjaki iz držav članic, njuni strokovnjaki pa se lahko sistematično udeležujejo sestankov strokovnih skupin Komisije v zvezi s pripravo delegiranih aktov.
            
            
               (8)Da se zagotovijo enotni pogoji za izvajanje te uredbe, bi bilo treba na Komisijo prenesti izvedbena pooblastila v zvezi z uporabo teritorialnih tipologij in časovnih vrst statističnih podatkov, ki jih morajo države članice predložiti Komisiji v primeru sprememb klasifikacije NUTS. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta(
                  11
               ).
            
            
               (9)Uredbo (ES) št. 1059/2003 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
         
         
            
               Člen 1
            
            
               Uredba (ES) št. 1059/2003 se spremeni:
            
            
               (1)člen 1 se nadomesti z naslednjim:
            
            
               „Člen 1
            
            
               Vsebina
            
            
               1. S to uredbo se vzpostavlja skupna statistična klasifikacija teritorialnih enot (NUTS), da bi se omogočili zbiranje, obdelava in izkazovanje harmoniziranih statistik na različnih teritorialnih ravneh EU.
            
            
               2. Klasifikacija NUTS je določena v Prilogi I.
            
            
               3. Lokalne upravne enote iz člena 4 dopolnjujejo klasifikacijo NUTS.
            
            
               4. Statistične mreže iz člena 4a dopolnjujejo klasifikacijo NUTS. Uporabljajo se za izračun teritorialnih tipologij na podlagi prebivalstva.
            
            
               5. Teritorialne tipologije Unije iz člena 4b dopolnjujejo klasifikacijo NUTS, tako da teritorialnim enotam dodeljujejo tipe.“;
            
            
               (2)v členu 2 se črta odstavek 5;
            
            
               (3)člen 3 se spremeni:
            
            
               (a)odstavek 4 se nadomesti z naslednjim:
            
            
               „4. Obstoječe upravne enote, ki se uporabljajo za klasifikacijo NUTS, so določene v Prilogi II. Na Komisijo se prenese pooblastilo za sprejemanje delegiranih aktov v skladu s členom 7a za prilagoditev Priloge II na podlagi ustreznega razvoja v državah članicah.“;
            
            
               (b)
                     v odstavku 5 se tretji pododstavek nadomesti z naslednjim:
            
            
               „Posamezne neupravne enote lahko odstopajo od teh pragov zaradi posebnih geografskih, socialno-ekonomskih, zgodovinskih, kulturnih ali okoljskih razmer, zlasti na otokih in v najbolj oddaljenih regijah.“;
            
            
               (4)člen 4 se nadomesti z naslednjim:
            
            
               „Člen 4
            
            
               Lokalne upravne enote
            
            
               1. V vsaki državi članici se raven NUTS 3 z lokalnimi upravnimi enotami razdeli na eno ali dve dodatni ravni teritorialnih enot. Najmanj ena raven lokalnih upravnih enot je upravna enota, kot je opredeljena v členu 3(1) in navedena v Prilogi III. Na Komisijo se prenese pooblastilo za sprejemanje delegiranih aktov v skladu s členom 7a za prilagoditev seznama lokalnih upravnih enot v Prilogi III na podlagi ustreznega razvoja v državah članicah.
            
         
         
            
               2. V prvih šestih mesecih vsakega leta države članice Komisiji (Eurostatu) pošljejo seznam lokalnih upravnih enot, veljaven na dan 31. decembra prejšnjega leta, na katerem navedejo morebitne spremembe in regijo NUTS 3, ki ji pripadajo. Pri tem upoštevajo elektronsko obliko podatkov, ki jo zahteva Komisija (Eurostat).
            
            
               3. Komisija (Eurostat) seznam lokalnih upravnih enot vsako leto do 31. decembra objavi v posebnem razdelku svojega spletnega mesta.“
            
            
               (5)vstavita se naslednja člena 4a in 4b:
            
            
               „Člen 4a
            
            
               Statistične mreže
            
            
               Komisija (Eurostat) v posebnem razdelku svojega spletnega mesta vzdržuje in objavlja sistem statističnih mrež na ravni Unije. Statistične mreže ustrezajo specifikacijam, določenim v Uredbi Komisije (EU) št. 1089/2010(
                  12
               ).
            
            
               Člen 4b
            
            
               Teritorialne tipologije Unije
            
            
               1. Komisija (Eurostat) v posebnem razdelku svojega spletnega mesta vzdržuje in objavlja tipologije Unije, sestavljene iz teritorialnih enot na ravneh NUTS, lokalnih upravnih enot in mrežnih celic.
            
            
               2. Tipologija na podlagi mreže se vzpostavi na ravni ločljivosti mreže 1 km2:
            
            
               –„urbana središča“,
            
            
               –„urbani grozdi“
            
            
               –„podeželske mrežne celice“.
            
            
               3. Naslednje tipologije se vzpostavijo na ravni lokalnih upravnih enot:
            
            
               (a) stopnja urbanizacije (DEGURBA):
            
            
               –„mestna območja“:
            
            
               –„mesta“ ali „gosto poseljena območja“,
            
            
               –„kraji in predmestja“ ali „območja srednje gostote“,
            
            
               –„podeželska območja“ ali „redko poseljena območja“;
            
            
               (b) funkcionalna mestna območja:
            
         
         
            
               – „mesta“ skupaj z „območji dnevnih migracij“;
            
            
               (c) obalna območja:
            
            
               –„obalna območja“,
            
            
               –„neobalna območja“.
            
            
               Če je v državi članici več kot ena upravna raven lokalnih upravnih enot, se Komisija (Eurostat) posvetuje s to državo članico, da bi določila upravno raven lokalnih upravnih enot, ki se uporabi za dodeljevanje tipologij.
            
            
               4. Naslednje tipologije in oznake se vzpostavijo na ravni NUTS 3:
            
            
               (a) mestno-podeželska tipologija:
            
            
               –„prevladujoče mestne regije“,
            
            
               –„vmesne regije“,
            
            
               –„prevladujoče podeželske regije“;
            
            
               (b) velemestna tipologija:
            
            
               –„velemestne regije“,
            
            
               –„nevelemestne regije“;
            
            
               (c) obalna tipologija:
            
            
               –„obalne regije“,
            
            
               –„neobalne regije“.
            
            
               5. Komisija z izvedbenimi akti določi enotne pogoje za usklajeno uporabo tipologij v državah članicah in na ravni Unije. Navedeni izvedbeni akti se sprejmejo v skladu s postopkom pregleda iz člena 7.“;
            
            
               (6)člen 5 se spremeni:
            
            
               (a)odstavek 4 se nadomesti z naslednjim:
            
            
               „4. Spremembe klasifikacije NUTS se sprejmejo v drugi polovici koledarskega leta na podlagi meril iz člena 3, vendar ne pogosteje kot vsaka tri leta. Kljub temu pa se lahko spremembe klasifikacije NUTS sprejemajo v krajših časovnih presledkih, če pride do obsežne reorganizacije ustrezne upravne strukture v državi članici.
            
         
         
            
               Na Komisijo se prenese pooblastilo za sprejemanje delegiranih aktov v skladu s členom 7a za prilagoditev klasifikacije NUTS v Prilogi I na podlagi ustreznega razvoja v državah članicah. Regionalni podatki, ki jih države članice pošljejo Komisiji (Eurostatu), temeljijo na spremenjeni klasifikaciji NUTS, ki začne veljati 1. januarja drugega leta po sprejetju delegiranega akta iz prvega pododstavka.“;
            
            
               (b)odstavek 5 se nadomesti z naslednjim:
            
            
               „5. Kadar se klasifikacija NUTS spremeni, zadevna država članica pošlje Komisiji (Eurostatu) časovno vrsto statističnih podatkov za novo regionalno razčlenitev, ki nadomesti že poslane podatke.
            
            
               Komisija z izvedbenimi akti določi enotne pogoje za časovne vrste in njihovo dolžino, pri tem pa upošteva izvedljivost njihovega zagotavljanja. Navedeni izvedbeni akti se sprejmejo v skladu s postopkom pregleda iz člena 7.
            
            
               Časovne vrste se predložijo do 1. januarja četrtega leta po sprejetju delegiranega akta iz odstavka 4.“;
            
            
               (7)člen 7 se nadomesti z naslednjim:
            
            
               „Člen 7
            
            
               Postopek v odboru
            
            
               1. Komisiji pomaga Odbor za evropski statistični sistem. Navedeni odbor je odbor v smislu Uredbe (EU) št. 182/2011.
            
            
               2. Pri sklicevanju na ta odstavek se uporablja člen 5 Uredbe št. 182/2011.“;
            
            
               (8)vstavi se naslednji člen 7a:
            
            
               „Člen 7a
            
            
               Izvajanje pooblastila
            
            
               1. Pooblastilo za sprejemanje delegiranih aktov je preneseno na Komisijo pod pogoji, določenimi v tem členu.
            
            
               2. Pooblastilo za sprejemanje delegiranih aktov iz člena 3(4), člena 4(1) in člena 5(4) se prenese na Komisijo za nedoločen čas od [Urad za publikacije: vstaviti točen datum začetka veljavnosti te uredbe].
            
            
               3. Evropski parlament ali Svet lahko kadar koli prekliče prenos pooblastila iz člena 3(4), člena 4(1) in člena 5(4). S sklepom o preklicu preneha veljati prenos pooblastila iz navedenega sklepa. Sklep začne učinkovati dan po njegovi objavi v Uradnem listu Evropske unije ali na poznejši dan, ki je določen v navedenem sklepu. Sklep ne vpliva na veljavnost že veljavnih delegiranih aktov.
            
            
               4. Komisija se pred sprejetjem delegiranega akta posvetuje s strokovnjaki, ki jih imenujejo posamezne države članice v skladu z načeli Medinstitucionalnega sporazuma o boljši pripravi zakonodaje z dne 13. aprila 2016.
            
            
               5. Komisija takoj po sprejetju delegiranega akta o njem sočasno uradno obvesti Evropski parlament in Svet.
            
            
               6. Delegirani akt, sprejet na podlagi člena 3(4), člena 4(1) in člena 5(4), začne veljati le, če mu niti Evropski parlament niti Svet ne nasprotuje v roku dveh mesecev od uradnega obvestila Evropskemu parlamentu in Svetu o tem aktu ali če pred iztekom tega roka tako Evropski parlament kot Svet obvestita Komisijo, da mu ne bosta nasprotovala. Ta rok se na pobudo Evropskega parlamenta ali Sveta podaljša za dva meseca.“;
            
            
               (9)člen 8 se črta.
            
         
         
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  Uredba (ES) št. 1059/2003 Evropskega parlamenta in Sveta z dne 26. maja 2003 o oblikovanju skupne klasifikacije statističnih teritorialnih enot (NUTS) (UL L 154, 21.6.2003, str. 1).
               
               
                  
                     (2)
                  http://ec.europa.eu/europe2020/index_sl.htm.
               
               
                  
                     (3)
                  http://ec.europa.eu/regional_policy/sl/information/publications/reports/2014/6th-report-on-economic-social-and-territorial-cohesion.
               
               
                  
                     (4)
                  UL L 347, 20.12.2013, str. 320.
               
               
                  
                     (5)
                  UL L 148, 20.5.2014, str. 1.
               
               
                  
                     (6)
                  UL C , , str. .
               
               
                  
                     (7)
                  UL C , , str. .
               
               
                  
                     (8)
                  Uredba (ES) št. 1059/2003 Evropskega parlamenta in Sveta z dne 26. maja 2003 o oblikovanju skupne klasifikacije statističnih teritorialnih enot (NUTS) (UL L 154, 21.6.2003, str. 1).
               
               
                  
                     (9)
                  UL L 148, 20.5.2014, str. 1.
               
               
                  
                     (10)
                  UL L 123, 12.5.2016, str. 1.
               
               
                  
                     (11)
                  Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).
               
               
                  
                     (12)
                  Uredba Komisije (EU) št. 1089/2010 z dne 23. novembra 2010 o izvajanju Direktive 2007/2/ES Evropskega parlamenta in Sveta glede medopravilnosti zbirk prostorskih podatkov in storitev v zvezi s prostorskimi podatki (UL L 323, 8.12.2010, str. 11).